ועדת הפנים ואיכות הסביבה, כנסת 15, פרוטוקול מספר 82, 2000-03-16 12:15

דוד אזולאי: אני פותח את הישיבה בנושא תיקון בתקנות המשטרה (העסקת שוטרים באירוע) (תיקון), התש"ס-2000.

רחל גוטליב: אני סגנית היועצת המשפטית במשרד לבטחון פנים.

רחל גוטליב: אולי אתן קצת רקע.

רחל גוטליב: הבסיס לתקנות האלה הוא סעיף 36 לפקודת המשטרה, שמאפשר העסקת שוטרים באירוע, מה שנקרא "עבודה בשכר".

רחל גוטליב: בעקבות תיקון שהיה ב-1997, בעקבות יוזמה של הצעת חוק פרטית של חברי כנסת, הוסף סעיף (ב)(1) לסעיף 36 לפקודה.

רחל גוטליב: נקבע שתשלומים שיתקבלו בגין עבודה בשכר של שוטרים ישמשו לתשלום שכר לשוטרים וכן לרווחת כלל השוטרים ובני משפחותיהם.

רחל גוטליב: זאת אומרת, המחשבה היתה שחלק מהשכר שמגיע בגין העסקת שוטרים באירוע יכוון לא רק לשוטר שעושה את העבודה בשכר אלא למטרה הכללית של רווחת כלל השוטרים.

דוד אזולאי: למשל מה?

דוד אזולאי: תני לנו דוגמא.

רחל גוטליב: המעסיק, לצורך העניין ההתאחדות לכדורגל, משלם עבור שכר שוטרים בהתאם לתעריף שנקבע.

רחל גוטליב: חלק מהשכר הזה, כפי שנקבע פה בתיקון החוק, צריך להיות מכוון לרווחת כלל השוטרים ולא לשוטר הספציפי שעוסק באירוע.

דוד אזולאי: כלומר, אם נניח אתם גובים 100 שקל עבור עבודת אותו שוטר, כמה מקבל השוטר?

דוד אזולאי: האם מעבירים את כל 100 השקלים לשוטר לפי התקנות החדשות?

רחל גוטליב: לא.

רחל גוטליב: יש כבר תקנות שהותקנו בעקבות התיקון הזה לחוק, תקנות שנמצאות לפניך, משנת 1997.

רחל גוטליב: נקבע ש"(א) המבקש העסקתו של שוטר באירוע ישלם מראש לתקציב משטרת ישראל ...

רחל גוטליב: את התשלום שנקבע לכיסוי שכר השוטר ולכיסוי הוצאות המשטרה בהעסקת השוטר באירוע.

רחל גוטליב: (ב) מתוך חלק התשלום שהוסף לתקציב המשטרה ושיועד לכיסוי שכר השוטר יוקצה 8% לרווחת כלל השוטרים ובני משפחותיהם".

רחל גוטליב: זה כבר נקבע בתקנות שאושרו.

רחל גוטליב: נקבעו כאן גם המטרות שלשמן זה נקבע.

רחל גוטליב: מה שאנחנו מבקשים היום מהוועדה לאשר לנו, שבמקום 8% ייכתב 15%, על מנת לכוון נתח גדול יתר לרווחת כלל השוטרים.

רחל גוטליב: זה התיקון המבוקש.

דוד אזולאי: מי בודק את זה?

דוד אזולאי: מי עוקב אחרי זה שאכן התקציב הזה הולך לרווחת השוטרים?

רחל גוטליב: יש הרבה גורמי פיקוח ובקרה במשטרה.

רחל גוטליב: גם חשב המשטרה וגם ועדת התקציב(?).

אורית ידיד: זה מתוקצב במסגרת חוק התקציב כהכנסה מותנית.

אורית ידיד: אם יש לנו פה למשל "נופש לשוטרים ולבני משפחותיהם", שחלק מהכסף עובר לשם, בחוק התקציב עצמו אנחנו מציינים את - - -

דוד אזולאי: מה תעשו כרגע?

דוד אזולאי: אנחנו למעשה הולכים להגדיל את התקציב.

דוד אזולאי: האם זה יופיע בהכנסות, למרות שהגשתם את התקציב שלכם בתחילת השנה?

אורית ידיד: הנושא הזה של ההעלאה ל-15% נלקח בחשבון כבר בתחילת השנה, בעת הגשת התקציב, מכיוון שבעצם זה היה חלק מהקיצוץ.

דוד אזולאי: כלומר, תיאורטית כרגע אם לא מאשרים את זה אתם בעצם בגרעון של 7%.

אורית ידיד: אנחנו בגרעון של 5 מיליון שקל בעצם, זה ה-7%.

דוד אזולאי: כמה אתם גובים היום לצורך פעילות של שוטר?

רחל גוטליב: התעריף נקבע על בסיס איזה ממוצע של שכר שוטרים.

רחל גוטליב: רק שוטרים בדרגות זוטרות משתתפים בהעסקת שוטר באירוע.

רחל גוטליב: לא קצינים אלא עד רב-פקד, כמפקד הכוח או משהו כזה.

רחל גוטליב: לפי זה נקבע ממוצע של שכר, שהוא היום 56.21 ש"ח לשעה.

רחל גוטליב: זה נקבע לפי ממוצע שכר שוטר אופייני שמועסק באירוע.

דוד אזולאי: כלומר יוצא בערך כ-400 שקל ליום עבודה.

דוד אזולאי: מה השכר החודשי של שוטר אם כך?

אורית ידיד: שכר חודשי של שוטר נע סביב מספר אלפי שקלים.

אורית ידיד: 4,000-5,000 שקל לשוטרים בדרגות האלה.

רחל גוטליב: אני רוצה לומד עוד דבר, אולי אני לא דייקתי בלשוני.

רחל גוטליב: אני לא מספיק בקיאה אבל זה מה שהובהר לי אתמול.

רחל גוטליב: נקבע שכר בסיסי כזה, אולם השכר עבור "עבודה בשכר" נקבע על-פי שכר לשעות נוספות (ביום חול), זאת אומרת, לא 100% אלא 125%, ובשעות לילה 150%.

רחל גוטליב: על בסיס שכר ממוצע לשעה.

דוד אזולאי: אם כבר מדברים על הנושא הזה, אני רוצה לומר לכם, ראיתי, ואולי אני טועה ותתקנו ואתי, אבל נתקלתי לא פעם באירועים שמביאים אנשים שאני לא יודע מה הכישורים שלהם.

דוד אזולאי: הם לא היו אף פעם שוטרים אבל מלבישים אותם במדי משטרה והם הופכים להיות שוטרים לאותו אירוע.

רחל גוטליב: אין דבר כזה.

דוד אזולאי: אל תגידי לי שאין דבר כזה כי אני מדבר איתך על מקרים שראיתי.

דוד אזולאי: הייתי באיזה אירוע ושם ראיתי בחור שאני מכיר שהיה לבוש במדי שוטר.

דוד אזולאי: שאלתי אותו אם הוא התגייס למשטרה והוא ענה שלא אלא שלצורך האירוע הוא עובד במשטרה.

רחל גוטליב: במשטרה?

רחל גוטליב: אולי בחברת אבטחה.

אורית ידיד: אולי הוא במשמר האזרחי.

דוד אזולאי: לא.

דוד אזולאי: הוא לבש מדי משטרה.

דוד אזולאי: אולי הדברים שלי שווים בדיקה.

דוד אזולאי: טוב שאת אומרת לי שזה לא מקובל.

דוד אזולאי: לפחות אני אדע פעם לקחת יותר פרטים ולברר.

דוד אזולאי: היה מקרה אחד שאני זוכר, חפרו בכביש, זה סוג אירוע שבו דורשים שוטר.

דוד אזולאי: סגרו את הכביש ואז עמד שם בחור וכיוון את התנועה.

דוד אזולאי: אני מכיר אותו, הוא גר בסביבתי ואני יודע שהוא לא שוטר.

דוד אזולאי: הוא היה לבוש מדי משטרה.

דוד אזולאי: שאלתי אותו מה הוא עושה והוא אמר שהוא כרגע מושאל במשטרה.

אורית ידיד: זה חמור.

רחל גוטליב: אם הוא לא שוטר והוא לבש מדי משטרה זה פשוט דבר שמחייב בדיקה.

דוד אזולאי: איך מבחינים בין אותם שוטרים המועסקים לצורך - - -

רחל גוטליב: אין הבחנה.

דוד אזולאי: זאת אומרת, הוא חייב להיות שוטר בעברו.

דוד אזולאי: או שהוא פרש - - -

רחל גוטליב: לא בעברו.

רחל גוטליב: הוא חייב להיות שוטר מכהן שעושה את העבודה הזאת בשעות שאינן שעות העבודה הרגילות שלו.

דוד אזולאי: הרי ישנם אירועים מיוחדים, כמו ביקור האפיפיור - - -

רחל גוטליב: שם אין שוטרים בשכר.

דוד אזולאי: אני מניח שהמשטרה צריכה תגבור כוחות במקרים כאלה.

רחל גוטליב: היא מתגברת מתוך כוחותיה.

רחל גוטליב: באירועים מסוג כזה, אירועים ממלכתיים, לא מעסיקים שוטרים בשכר.

רחל גוטליב: יש לנו נוהל של שוטרים בשכר.

דוד אזולאי: ואירועים כמו משחקי כדורגל?

רחל גוטליב: בכדורגל כן.

דוד אזולאי: מה קורה במקרים כאלה?

דוד אזולאי: לוקחים את השוטרים מהמאגר הקיים ומצ'פרים את אותו שוטר בעבודה נוספת?

רחל גוטליב: בשעות שאינן שעות עבודה.

רחל גוטליב: יש בנוהל הוראות מדוייקות מתי.

רחל גוטליב: אתה יכול לקרוא לזה צ'יפור.

רחל גוטליב: מבחינתו של השוטר זה הטבה.

רחל גוטליב: מבחינת המערכת, בחנו את העניין הזה ומצאנו שאין דרך אחרת.

רחל גוטליב: אם לא יהיו שוטרים בשכר אז יהיה בלתי אפשרי לתגבר את המשטרה.

רחל גוטליב: אנחנו מדברים על אירועים מזדמנים, על אירועים שפתאום אתה צריך עוד תוספת של 200 שוטרים.

דוד אזולאי: נניח שיש הפגנה גדולה.

רחל גוטליב: להפגנה לא לוקחים שוטרים בשכר.

רחל גוטליב: לוקחים רק לאירועים בעלי אופי פרטי.

רחל גוטליב: כך החוק מבקש וזה גם הפרשנות של בית-המשפט.

דוד אזולאי: מה זה אופי פרטי?

דוד אזולאי: האם הפגנה זה לא אופי פרטי?

רחל גוטליב: לא.

רחל גוטליב: זה זכות יסוד.

רחל גוטליב: זה מימוש של חירויות יסוד.

דוד אזולאי: אירוע באולם שמתקיים לקראת בואה של אישיות כזאת או אחרת כאשר צריכים משטרה שתאבטח, זה נקרא אירוע פרטי?

דוד אזולאי: ואז בעל האירוע צריך לשלם?

רחל גוטליב: הוא צריך לבקש ולשלם.

דוד אזולאי: האם לשוטר יש יום עבודה מוגדר?

דוד אזולאי: זאת הזדמנות בשבילי להבין את הנושא.

דוד אזולאי: מה הן שעות העבודה של שוטר?

דוד אזולאי: האם יש לו שעות מוגדרות?

רחל גוטליב: שוטרי סיור, שהם בדרך כלל האנשים שעושים את זה, עובדים במשמרות.

דוד אזולאי: משמרת היא בת 8 שעות?

אורית ידיד: 47.5 שעות לשבוע - זה שעות העבודה של שוטר.

דוד אזולאי: כשאתם שולחים אותו לאירוע פרטי כזה, זה מחוץ לשעות שלו והוא בעצם מקבל תוספת שכר באותו חודש?

דוד אזולאי: זה מעין שעות נוספות במפעל.

אורית ידיד: נכון.

אורית ידיד: צריך לזכור שמדובר בדרך כלל על פלח אוכלוסיה שהשכר שלה הוא מאוד נמוך.

אורית ידיד: בשביל השוטרים האלה זה אפשרות כלשהי להגדיל את הכנסתם.

דוד אזולאי: זה גם קצינים?

רחל גוטליב: כמעט ולא.

רחל גוטליב: בנוהל יש מגבלה.

רחל גוטליב: רובם לא קצינים.

רחל גוטליב: ככל שיש קצינים זה אנשים שהם אולי מפקדי הכוח במשימות מסויימות.

רחל גוטליב: יש מגבלה מאוד חמורה בנוהל לגבי דרגות האנשים האלה.

דוד אזולאי: הפעם אתחיל לשים לב יותר.

דוד אזולאי: בעיני זה היה מוזר.

רחל גוטליב: אם יהיה לך מקרה קונקרטי כזה, יהיה חשוב לבדוק את זה.

דוד אזולאי: האם לפעמים באירועים כאלה מעסיקים גם אנשים שפרשו?

דוד אזולאי: אני מדבר על אנשים שהלכו עם מדי משטרה, המזוהים כאנשי משטרה לכל דבר.

רחל גוטליב: מי שפרש לא מועסק מטעם המשטרה.

רחל גוטליב: יכול להיות שחברות אבטחה מעסיקות אותם.

רחל גוטליב: זכאי ללבוש מדי משטרה רק מי שהוא שוטר בפועל.

רחל גוטליב: גמלאי משטרה שלא מועסק כשוטר לא זכאי ללבוש מדי משטרה.

דוד אזולאי: מה ההבדל בינם לבין אנשי המשמר האזרחי?

רחל גוטליב: איש המשמר האזרחי הוא שוטר לשעה.

רחל גוטליב: הוא מתנדב.

רחל גוטליב: בשעה שהוא עוסק במילוי תפקידו כמתנדב, באותה שעה הוא שוטר.

רחל גוטליב: הסמכויות שלו מאוד מוגבלות.

רחל גוטליב: יש כאלה, ביחידות מיוחדות, שלובשים מדים.

רחל גוטליב: גם זה לא תמיד.

רחל גוטליב: יש אנשי משמר אזרחי שלא לובשים מדים אבל יש התנדבות ליחידות מיוחדות, שאז מתירים להם ללבוש מדים.

רחל גוטליב: אבל אז הם מזוהים כמתנדבים וצריך להיות להם תג האומר שהם מתנדבים.

רחל גוטליב: גם הסמכויות שלהם שונות.

דוד אזולאי: נחזור לעניין שלנו.

דוד אזולאי: אתם כרגע מבקשים להעלות מ-8% ל-15%.

דוד אזולאי: זה נועד לצורך "הגנה משפטית או ביטוח מקצועי לשוטרים בקשר למילוי תפקידם; שכר לימוד להשכלה גבוהה לשוטרים; נופש לשוטרים ולבני משפחותיהם; מילגות לימודים לילדי שוטרים; פעולות רווחה אחרות מיוחדות לשוטרים ולבני משפחותיהם לפי תוכנית שנתית שייקבע המפקח הכללי באישור השר".

רחל גוטליב: לכל פעילות רווחה שגרתית של המשטרה.

דוד אזולאי: תיאורטית, אם לא היה לכם הדבר הזה, אז הפעולות האלה לא היו מבוצעות?

רחל גוטליב: זה היה מקוצץ ב-5 מיליון שקל.

דוד אזולאי: נדמה לי שיש גם איזה קופת שוטרים, ועד שוטרים או משהו מעין זה.

רחל גוטליב: אין ועד.

רחל גוטליב: הוועד פורק.

רחל גוטליב: היום יש קרנות שוטרים, שזה חברה ציבורית.

רחל גוטליב: כל שוטר משלם דמי חבר והם עוסקים גם בפעילות רווחה.

דוד אזולאי: פעם פורסם בכותרות העיתונים שנמצאו שם אי-סדרים, כמדומני.

רחל גוטליב: לא בקרנות.

רחל גוטליב: אולי בוועד למען השוטר, וזה פורק.

הלית ברק: אין לי מה להוסיף על מה שנאמר.

דוד אזולאי: אם כך, הוועדה מאשרת את הבקשה לתיקון תקנות המשטרה (העסקת שוטרים באירוע) (תיקון), התש"ס-2000.

דוד אזולאי: "1.

דוד אזולאי: בתקנות המשטרה … בתקנה 2 פיסקה (ב) במקום 8% יבוא 15%.

דוד אזולאי: 2.

דוד אזולאי: תחילתן של תקנות אלה ביום 1.4.2000".

רחל גוטליב: רצינו שזה יהיה ב-1.2.2000 אבל זה לא יצא.

רחל גוטליב: אנחנו מאוד מודים לוועדה.

דוד אזולאי: תודה רבה.